Covid-19-statistieke: 2 237 nuwe gevalle(Argieffoto) Suid-Afrika het volgens die departement van gesondheid in hierdie stadium 35 715 aktiewe gevalle van Covid-19. Tot dusver het 749 182 mense positief vir die virus getoets, van wie 693 261 reeds daarvan herstel het. Dit is ŉ koers van 92,5%. Nog 2 237 nuwe gevalle is bevestig. Dr. Zweli Mkhize, minister van gesondheid, het gesê nog 53 sterftes is ook aangemeld. Hiervan was 34 in die Oos-Kaap, ses in die Vrystaat, vyf in KwaZulu-Natal en agt in die Wes-Kaap. Die bring die sterftekoers in Suid-Afrika weens Covid-19 op 20 206 te staan. Uit die 53 sterftes het 19 oor die afgelope 48 uur plaasgevind. Daar was agt sterftes in die Oos-Kaap, drie in die Vrystaat, een in KwaZulu-Natal en sewe in die Wes-Kaap. Meer as 5,1 miljoen toetse is reeds gedoen, net meer as 24 000 sedert die vorige verslag.